**Szám:** 1-11/2022.

11. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. november 22-i rendes, nyilvános ülésére**

**Tárgy:** Döntés gáz és villamos energia beszerzéssel kapcsolatban

**Tisztelt Képviselő-testület!**

Mint ismert a Kormány 217/2022. (VI.17.) számú rendeletével döntött a veszélyhelyzet ideje alatt az egyetemes szolgáltatásra jogosultak körének meghatározásáról. A rendelet alapján 2022. augusztus 1-től mind villamos energia, mind földgázellátás esetében az önkormányzatoknak megszűnt a jogosultsága az egyetemes szolgáltatásra. Ez alól kivételt képeztek az önkormányzati lakások, melyek továbbra is működhetnek egyetemes szolgáltatás keretében.

Annak érdekében, hogy augusztus 1-től ne váljon lehetetlenné az önkormányzatok számára az energiaellátás, a rendelet biztosítja a végső menedékes jogintézmény keretében történő ellátásra való lehetőséget, mely jogviszony 2022.12.31-ig tart. Ezen jogintézmény igénybevételével kapcsolatosan az önkormányzatoknak 2022. július 1-éig nyilatkozatot kellett benyújtania a szolgáltató felé azon fogyasztási helyeik feltüntetésével, melyekre végső menedékes jogintézményt kívánnak alkalmazni.

Az önkormányzati lakások fogyasztási helyeikre szintén nyilatkozási kötelezettség volt, hogy azok továbbra is egyetemes szolgáltatásban, lakossági fogyasztóként tudják vásárolni az energiát.

A Hivatal munkatársai a nyilatkozatokat határidőre megküldték a szolgáltatók felé.

Jelentős fogyasztást ad ki a közvilágítás, melynek havi költsége bruttó 1.859.237 Ft. Ezen esetben viszont szerencsés helyzetben vagyunk, hiszen erre, valamint további 33 egység villamos energia ellátásárat már korábban versenypiaci szerződést kötöttünk, melyek 2024. december 31-ig hatályosak rögzített energia árral. Ennek ellenére látható árnövekvés ezen számlák esetében is, melyek a közvetített szolgálatások emelkedésének terhére róhatók fel.

Az energiahelyzet felmérései alapján elmondható, hogy az önkormányzat intézményeinek már versenypiaci szerződéseik vannak, melynek lejárata mind az óvoda, mind a művelődési ház mind az egészségügyi központ esetében is 2023. december 31., így ezen intézmények esetében jelenleg nincs szükség energia beszerzést kiírni. Drágulással viszont ezen intézmények esetében is kalkulálni kell, ugyanis a szolgáltató júliusban tájékoztatta az intézményeket az áremelkedésről.

A kormányrendelet alapján az önkormányzat részéről villamos energia szerződés esetén 9 egység került korábbi egyetemes fogyasztásból végső menedékes jogintézménybe, gáz szerződés esetén pedig további 4 egység. Az önkormányzati lakások közül pedig 10 egység került bejelentésre (a bérlő nevén lévő szerződések esetében nem volt szükséges), hogy továbbra is egyetemes/lakossági fogyasztóként számoljanak vele. A végső menedékes jogintézménybe került fogyasztási helyek éves villamos energia fogyasztása 39.780 kWh, gáz fogyasztása 20.797 m3.

Az önkormányzati tulajdonú ingatlanok gázfogyasztása esetében 14 fogyasztási helyen már versenypiaci szerződés van érvényben, ez azonban 2022. december 31-én lejár, így ezen fogyasztási helyek esetében is szükséges gondoskodni a további ellátásról. Ezen fogyasztási helyek éves gáz fogyasztása 15.324 m3.

A fent leírtak alapján, tehát jól látható, hogy 2023. január 1-től új szerződéseket kell kötnünk mind villamos energia-, mind földgázellátásra az alábbi ingatlanok vonatkozásában:

Erre vonatkozóan a képviselő-testület 111/2022. (IX.29). számú döntése alapján Zalaszentgrót Város Önkormányzata csatlakozott a Magyar Energia Beszerzési Közösséghez, és szerződést kötött a villamos energia és gáz beszerzéssel kapcsolatos közbeszerzési eljárások lebonyolítására a Sourcing Hungary Kft.-vel (1138 Budapest, Madarász Viktor u. 47-49.)

A közbeszerzés elindításával kapcsolatosan a Sourcing Hungary Kft. jogi és közbeszerzési üzletág igazgatója az alábbi tájékoztatást adta:

A Sourcing Hungary Kft. a villamos és a földgáz energia beszerzési tárgyú közbeszerzési eljárások tekintetében megvizsgálták a rendelkezésre álló lehetőségeket a rendelkezésre álló lehetőségeket és a beszerzést a Jászberényi Városi Önkormányzat gesztorálásával a Közbeszerzési és Ellátási Főigazgatóság (KEF) által megkötött keretmegállapodások szerint, verseny újranyitásával folytatják le.

Az intézményi felhasználású villamos és gáz energia esetében lehetőség van mind fix áras, mind indexált képletes áras konstrukcióban részt venni, mellyel kapcsolatosan döntést szükséges hozni.

A lehetőségek az alábbiak:

*Fix áras:* 1 évre villany esetén 280 HUF/kWh, gáz esetén 900 HUF/m3 ajánlati ár. Tőzsdei csökkenés esetén is változatlan, de természetesen emelkedés esetén is, viszonyt könnyebben tervezhető.

*Képletes:* 1 évre indexált képletes ár, amely havi szinten a havi átlagok alapján változik a TTF tőzsdei árhoz viszonyítva, ebben az esetben a kereskedő által a képletben megajánlott árelem – spread (felár)lesz változatlan a szerződéses időszak alatt. Ezen megoldás leköveti a piaci változásokat, valamint az EUR árfolyam változását + és – irányba is.

Az idei évben az árak alakulását a következő táblázat mutatja be:

|  |  |  |  |  |
| --- | --- | --- | --- | --- |
| **Áram ár változások** | | | | |
| **2022.07.01. előtt versenypiaci Ft/kWh** | **2022.07.01. előtt egyetemes Ft/kWh** | **2022.07.01.-2022.12.31 végső menedékes Ft/kWh** | **2023.évre tervezési ár Ft/kWh** | **Képletes** |
| 36,62 Ft | 31,02 Ft | 107 Ft | 280 Ft | nem ismert |

|  |  |  |  |  |
| --- | --- | --- | --- | --- |
| **Gáz ár változások** | | | | |
| **2022.07.01. előtt versenypiaci Ft/m3** | **2022.07.01. előtt egyetemes Ft/m3** | **2022.07.01.-2022.12.31 végső menedékes Ft/m3** | **2023.évre tervezési ár Ft/m3** | **Képletes ára 2022.11.14-én Ft/m3 (EON-tól kapott 31,617 spread árral kalkulálva)** |
| 94 Ft | 101 Ft | 603 Ft | 900 Ft | 1 154 Ft |

A biztossági ülésen már lehetett tárgyalni a beszerzőtől kapott első körös KEF-es beszerzések eredményéről, amely a következő:

* Villamos energia – intézmények – fix áras ajánlat: 181,29 HUF/kWh
* Villamos energia – intézmények – indexált áras ajánlat: ~162,83 HUF/kWh (0,010 EUR/MWh spread)
* Villamos energia – közvilágítás – fix áras ajánlat: 170,89 HUF/kWh
* Földgáz energia – fix áras ajánlat: nem kaptunk érvényes ajánlatot
* Földgáz energia – indexált áras ajánlat: ~618 HUF/m3 (6,67 EUR/MWh spread)

A fentiek alapján a Gazdasági és Városfejlesztési Bizottság 2022. november 17-i ülésén egyhangú szavazattal meghozott 89/2022. (XI. 17.) számú határozatában az a döntés született, hogy a gáz és villamosenergia beszerzéssel kapcsolatban célszerű csatlakozni a Közbeszerzési és Ellátási Főigazgatóság által megkötött keretmegállapodásokhoz, továbbá a közbeszerzési eljárás lebonyolításával megbízott Sourcing Hungary Kft. által javasolt konstrukciók közül az indexált képletes áras megoldás elfogadásával a verseny újranyitásával kerüljön lefolytatásra a beszerzés, melynek keretében a teljes ellátású földgáz energia beszerzésének fedezete a 2023. évi költségvetésébe 900 HUF/m3 fajlagos értéken; az általános felhasználású villamos energia beszerzésének fedezete a 2023. évi költségvetésébe 280 HUF/kWh fajlagos értéken kerüljön betervezésre.

Kérem a Tisztelt Képviselő-testületet az előterjesztés megtárgyalására és a Gazdasági és Városfejlesztési Bizottság 89/2022. (XI. 17.) számú határozatában foglaltaknak megfelelő határozati javaslat elfogadására.

**Határozati javaslat:**

Zalaszentgrót Város Önkormányzat Képviselő-testülete a gáz és villamosenergia beszerzéssel kapcsolatban úgy dönt, hogy csatlakozik a Közbeszerzési és Ellátási Főigazgatóság által megkötött keretmegállapodásokhoz és a közbeszerzési eljárás lebonyolításával megbízott Sourcing Hungary Kft. által az indexált képletes áras konstrukció elfogadásával a verseny újranyitásával folytatja le a beszerzést, melynek keretében

* a teljes ellátású földgáz energia beszerzésének fedezetét nettó 900 HUF/m3 fajlagos értékben,
* az általános felhasználású villamos energia beszerzésének fedezetét nettó 280 HUF/kWh fajlagos értében a 2023. évi költségvetésébe betervezi.

A Képviselő-testület felhatalmazza Baracskai József polgármestert a döntésnek megfelelő további intézkedések megtételére és az eredményes eljárások esetén a szerződések aláírására.

**Határidő:** 2022. december 31.

**Felelős:** Baracskai József polgármester

**Zalaszentgrót**, 2022. november 18.

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásoknak megfelel.

|  |  |
| --- | --- |
|  | **Dr. Simon Beáta**  **jegyző** |